### NN 146/2025 (3.12.2025.), Pravilnik o izmjenama Pravilnika o sadržaju i načinu vođenja registra obiteljskih medijatora, uvjetima stručne osposobljenosti obiteljskih medijatora, prostornim uvjetima i načinu provođenja obiteljske medijacije

Ministarstvo rada, mirovinskoga sustava, obitelji i socijalne politike

2180

Na temelju članka 341. stavka 5. Obiteljskog zakona (»Narodne novine«, broj 103/15, 98/19, 47/20, 49/23 – Odluka Ustavnog suda Republike Hrvatske i 156/23) ministar rada, mirovinskoga sustava, obitelji i socijalne politike donosi

PRAVILNIK

O IZMJENAMA PRAVILNIKA O SADRŽAJU I NAČINU VOĐENJA REGISTRA OBITELJSKIH MEDIJATORA, UVJETIMA STRUČNE OSPOSOBLJENOSTI OBITELJSKIH MEDIJATORA, PROSTORNIM UVJETIMA I NAČINU PROVOĐENJA OBITELJSKE MEDIJACIJE

Članak 1.

U Pravilniku o sadržaju i načinu vođenja Registra obiteljskih medijatora, uvjetima stručne osposobljenosti obiteljskih medijatora, prostornim uvjetima i načinu provođenja obiteljske medijacije (»Narodne novine«, broj 29/21) u članku 7. stavku 4. podstavku 7., stavku 6. podstavku 6. i članku 10. stavku 5. i 6. riječ »su-medijacija« u određenom broju i padežu zamjenjuje se riječju »komedijacija« u odgovarajućem broju i padežu.

U članku 7. stavku 6. podstavku 2. riječi: »Uredbe vijeća (EZ) br. 2001/2003 o nadležnosti, priznavanju i izvršenju sudskih odluka u bračnim sporovima i u stvarima povezanim s roditeljskom odgovornošću kojom se stavlja izvan snage Uredba (EZ) br. 1347/2000 (SL L 338/1, 27. studenoga 2003.)« zamjenjuju se riječima: »Uredbe Vijeća (EU) 2019/1111 od 25. lipnja 2019. o nadležnosti, priznavanju i izvršenju odluka u bračnim sporovima i u stvarima povezanima s roditeljskom odgovornošću te o međunarodnoj otmici djece (SL L 178, 2. 7. 2019.)«.

Članak 2.

U članku 10. stavku 2. i stavku 4. riječ: «prijepor« u određenom broju i padežu zamjenjuje se riječju: »spor« u odgovarajućem broju i padežu.

Članak 3.

U članku 13. stavku 5. riječi »dvije godine« zamjenjuje se riječima »šest godina«, a u stavku 5. podstavku 1. riječi »četiri obiteljske medijacije« zamjenjuju se riječima »šest obiteljskih medijacija«.

U stavku 6. riječ »druge« zamjenjuje se riječju »šeste«, riječi »navršavaju dvije godine« zamjenjuje se riječima »navršava šest godina«, a riječi »počevši od 1. siječnja 2022. godine« i zarez ispred tih riječi, brišu se.

Stavak 7. briše se.

PRIJELAZNE ODREDBE I ZAVRŠNA ODREDBA

Članak 4.

Postupci utvrđivanja ispunjavanja uvjeta stručne osposobljenosti obiteljskog medijatora započeti prema Pravilniku o sadržaju i načinu vođenja Registra obiteljskih medijatora, uvjetima stručne osposobljenosti obiteljskih medijatora, prostornim uvjetima i načinu provođenja obiteljske medijacije (»Narodne novine«, broj 29/21) dovršit će se prema odredbama ovog Pravilnika.

Članak 5.

Obiteljski medijator koji nije dostavio dokaze o provedenoj obiteljskoj medijaciji, sudjelovanju u metodskoj superviziji i edukacijama na način i u roku propisanom člankom 13. stavkom 6. Pravilnika o sadržaju i načinu vođenja Registra obiteljskih medijatora, uvjetima stručne osposobljenosti obiteljskih medijatora, prostornim uvjetima i načinu provođenja obiteljske medijacije (»Narodne novine«, broj 29/21), dužan je isto dostaviti najkasnije do 31. prosinca 2026. godine.

Članak 6.

Obiteljski medijator koji ne postupi u skladu s odredbom članka 5. ovoga Pravilnika, brisat će se iz Registra obiteljskih medijatora.

Članak 7.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/24-01/10

Urbroj: 524-08-03-01/1-25-18

Zagreb, 14. studenoga 2025.

Ministar
 Marin Piletić, v. r.